Styrelsen for Arbejdsmarked og

Rekruttering

Vermundsgade 38

2100 København Ø

## Høringssvar vedrørende lovforslag, der udmønter regeringens beslutning om tilpasning af rådstruktur på beskæftigelses- og arbejdsmiljøområdet, nedlæggelse af Helbredsoplysningsrådet og Jobservice Danmark samt afskaffe de beskæftigelsespolitiske mål

### Generelle bemærkninger

Tak for muligheden for at kommentere på udkast til lov om ændring af lov om organisering og understøttelse af beskæftigelsesindsatsen m.v., lov om arbejdsmiljø, og forskellige andre love (Tilpasning af rådstruktur på beskæftigelses- og arbejdsmiljøområdet, nedlæggelse af Helbredsoplysningsrådet, Jobservice Danmark og afskaffelse af de beskæftigelsespolitiske mål).

Finans Danmark er enig i målsætningen om at forenkle, smidiggøre og spare ressourcer, hvor det er muligt og giver mening.

Etableringen af et Arbejdsmarkedsråd, som samler mange vigtige råd med forskellige mål og repræsentationer i ét enkelt råd, fordrer, at der sikres en nødvendig og vigtig balance mellem hensynet til at spare ressourcer i staten og muligheden for at de enkelte fagområder kan blive hørt i den brede faglige konstellation. Det bemærkes i den forbindelse, at arbejdsmiljø og forebyggelse på virksomhederne efter Finans Danmarks vurdering rent fagligt adskiller sig væsentligt fra beskæftigelsespolitikken i bred forstand.

Finans Danmark støtter, at det med lovforslaget henlægges til beskæftigelsesministeren at fastsætte nærmere regler om Arbejdsmarkedsrådets opgaver og sammensætning m.v.

Finans Danmark ser, som arbejdsgiverorganisation og hovedorganisation for finanssektoren, og som del af Arbejdsmiljørådet (i forening med F&P, som efter aftale har pladsen Arbejdsmiljørådet i indeværende udpegningsperiode), frem til at blive inddraget i dette arbejde og til at være en del af et kommende Arbejdsmarkedsråd.

Finans Danmark ønsker fortsat at have medindflydelse på indsatsen for et sikkert og sundt arbejdsmiljø og at forsætte med at tage et medansvar for rådgivningen af ministeren - også på den bredere beskæftigelsespolitiske indsats.

Der bør i den konkrete udmøntning af opgaverne i Arbejdsmarkedsrådet og i fastlæggelsen af partsrepræsentationen lægges vægt på, at styrkerne i den danske model bl.a. er;

* at arbejdsmarkedets parter hurtigere kan tilpasse aftaler og regler inden for deres specifikke brancher eller virksomheder – hvilket ofte er mere effektivt end statslige tiltag
* at parterne selv er med til at fastsætte vilkår, hvilket øger sandsynligheden for efterlevelse og accept
* at parterne bringer indsigt og ekspertise indenfor deres respektive faglige områder, hvilket fører til mere veloplyste og dermed bedre beslutninger

Finans Danmark har nogle enkelte bemærkninger til det konkrete lovforslag, som knytter sig til nedlæggelsen af Arbejdsmiljørådet og de konsekvenser, som det har for parternes fremadrettede indflydelse på lovgivningsinitiativer, økonomi og branchefællesskaberne.

### Inddragelse ved bekendtgørelsesændringer på arbejdsmiljøområdet

Det fremgår af § 1, nr. 6, § 23, stk. 2, og bemærkningerne dertil, at beskæftigelsesministeren vil skulle fastsætte nærmere regler om, hvordan det nye råd vil skulle inddrages ved bekendtgørelsesændringer på arbejdsmiljøområdet.

Finans Danmark er enig i, at Arbejdsmarkedsrådet skal inddrages ved bekendtgørelsesændringer. Dermed er det også vigtigt, at alle hovedorganisationer – heriblandt Finans Danmark, bliver repræsenteret i Arbejdsmarkedsrådet, som tilfældet var i Arbejdsmiljørådet. Dermed sikres det, at alle hovedorganisationer bliver hørt. Hvis ikke det sker, vil det være et principielt brud på den hidtidige partsrepræsentation i Arbejdsmiljørådet og vil stille en branche ringer end andre.

Arbejdsmiljøområdet er præget af mange vejledninger – vejledninger, som parterne i vidt omfang har været involveret i udarbejdelsen af. Vejledningerne hjælper med 1) at forklare, hvordan arbejdsmiljølovgivningen skal forstås og anvendes i praksis, 2) at uddybe og præcisere kravene i lovgivningen, så virksomhederne ved, hvordan de kan efterleve dem, 3) at give konkrete og praktisk råd til, hvordan arbejdspladsen kan indrettes og arbejdet udføres sikkerheds- og sundhedsmæssigt forsvarligt og 4) at skabe en vis standardisering af arbejdsmiljøet i virksomhederne.

Samarbejdet på tværs af arbejdsmarkedets parter og Arbejdstilsynet har samtidig været med til at sikre en vis fælles forståelse for udmøntningen af lovgivningen og et godt fundament for, at parterne har kunnet give den rette rådgivning til virksomhederne og derigennem været med til at sikre forståelse og viden om arbejdsmiljølovgivningen på virksomhederne til gavn for den enkelte medarbejder, virksomheden og samfundet.

Parternes inddragelse i udarbejdelsen af vejledninger er et centralt hensyn, som Arbejdstilsynet derfor bør fastholde som hidtil - ved at inddrage parterne i forbindelse med udformning og tilretning af vejledninger - ligesom det med lovforslaget sikres, at beskæftigelsesministeren inddrager parterne ifm. bekendtgørelser.

**Arbejdsmarkedsrådets sammensætning**

Finans Danmark kan tilslutte sig, at Arbejdsmarkedsrådet blive sammensat af medlemmer, som udpeges af beskæftigelsesministeren efter indstillinger fra bl.a. arbejdsmarkedets parter, jf. § 1, nr. 6, § 23, stk. 3, og bemærkningerne dertil. Det forudsætter imidlertid, at arbejdsmarkedets parter – herunder Finans Danmark som hovedorganisation – inddrages. En bred repræsentation af hovedorganisationer i Arbejdsmarkedsrådet vil også sikre, at alle Branchefællesskaberne for arbejdsmiljø får det nødvendige kendskab til prioriteringerne i Arbejdsmarkedsrådet.

**Branchefællesskaberne for arbejdsmiljø og fordeling af de økonomiske midler**

Finans Danmark kan tilslutte sig, at “den andel af de årsværk, der indgår i sekretariatet for Arbejdsmiljørådet, og er finansieret via indtægter fra det selvfinansierende kredsløb i regi af arbejdsmarkedets parters arbejdsmiljøindsats, og opført på ministerområdets indtægtsbudget”, omfordeles til de øvrige formål i regi af arbejdsmarkedets parters arbejdsmiljøindsats - som fx branchefællesskaberne, jf. bemærkninger til lovforslaget s. 38.

Finans Danmark kan i lighed hermed tilslutte sig, at beskæftigelsesministeren fordeler de tilvejebragte midler efter § 68 til gennemførelse af arbejdsmiljøindsatsen med den præcisering, at midlerne fordeles til branchefællesskaberne i overensstemmelse med den fastlagte fordelingsnøgle.

Det følger af ophævelsen af § 68, stk. 5 og 6, jf. lovforslaget § 2, nr. 9 og nr. 10, og bemærkninger dertil, at beskæftigelsesministeren fremover fastsætter regler om uforbrugte midler, herunder bortfaldne eller tilbagebetalte tilskud i de samlede branchefælleskaber for arbejdsmiljø.

Finans Danmark henstiller til, at det præciseres i bemærkningerne, at parterne inddrages ved beskæftigelsesministerens fastlæggelsen af regler om uforbrugte midler, så det det sikres, og at midlerne forbeholdes partsindsatser på arbejdsmiljøområdet, henset til midlernes oprindelse.

Med venlig hilsen

Rikke Bregendahl Ørum

**Arbejdsmiljøchef**

Direkte: 41280952

Mail: